Saman päivän toimitukset pakettiautomaatteihin alkavat syksyllä. Myöhemmin palvelu laajenee muualle Suomeen. Syksyllä alkavat lisäksi lauantaitoimitukset Jyväskylässä, Lahdessa ja Porissa.

Posti kertoo aloittavansa verkkokaupan saman päivän pakettitoimitukset pakettiautomaatteihin kuutena päivänä viikossa. Ensimmäisenä ne alkavat tämän vuoden syksyllä pääkaupunkiseudulla. Posti arvioi ensi vuonna, mihin muihin kaupunkeihin palvelua laajennetaan.

Posti lupaa toimittaa kello 12 mennessä tilatut verkkokauppaostokset samana päivänä tilauksesta Postin automaatteihin.

Postin pakettipalveluista vastaava johtaja Toni Laaksonen sanoo Postin tiedotteessa, että he mahdollistavat tällä palvelulla suomalaiselle verkkokaupalle etulyöntiaseman.

– Suomalaisten verkkokauppainto on selvässä kasvussa. Suomalaiset kuluttajat haluavat verkkokauppaostoksilleen nopeat toimitukset ja paketin vaivattoman vastaanottotavan. Saman päivän toimitukset kuutena päivänä viikosta on yksi Postin palveluista, joilla haluamme tarjota nimenomaan suomalaiselle verkkokaupalle etulyöntiaseman, sanoo Laaksonen.

Postista ei kommentoitu Ylelle, kuinka monelta yritykseltä toimituksia voi samana päivänä saada. Sopimuspalveluasiakkaat voivat ottaa uuden saman päivän toimituksen käyttöön lisäpalveluna.

Laaksonen kertoo uudistuksen vaativan kuljetus- ja jakeluautojen ajoitusten muuttamista. Verkkokaupalta tuotteet pitää noutaa oikealla hetkellä, jotta ne saadaan oikeaan aikaa lajittelukeskukseen ja edelleen jaeltavaksi pakettiautomaatteihin.

Lauantaitoimituksia aiempaa useammissa kaupungeissa

Posti kertoi keskiviikkona aamupäivällä lisäksi laajentavansa pakettien lauantaitoimituksia.

Tämän vuoden syksyllä Posti aloittaa Jyväskylässä, Lahdessa ja Porissa pakettien toimitukset lauantaisin esimerkiksi markettien, kauppakeskusten ja taloyhtiöiden tiloissa sijaitseviin pakettiautomaatteihin ja Postin palvelupisteisiin.

Jo entuudestaan Posti toimittaa paketteja lauantaisin pääkaupunkiseudulla, Tampereella, Oulussa, Turussa, Kuopiossa ja Seinäjoella. Syksyn jälkeen lauantaitoimituksen piirissä on jo lähes 2,3 miljoonaa suomalaista.

Verkko-ostosten määrä kasvussa

Posti tavoittelee pakettiautomaattiverkostonsa nopeaa kasvattamista. Tämän vuoden kuluessa Postin tavoitteena on avata 1000 uutta automaattia, joista puolet taloyhtiöihin. Postiautomaatti on Postin mukaan nykyään suosituin tapa lähettää ja noutaa paketteja.

Yle kertoi aiemmin tällä viikolla, että suomalaisten verkko-ostosten määrä kasvoi viime vuonna kahdeksan prosenttia. Verkkokaupan tavaramyynnin kasvu suuntautui kuitenkin ulkomaisiin verkkokauppoihin.

Suomen suosituimpien verkkokauppojen listalla ulkomaisten kauppojen osuus oli suuri, viidentoista kärkeen ylsi vain viisi suomalaista yritystä.

Lue myös

Iso osa verkko-ostoista tehdään jo kännykällä – entistä useampi ostaa verkon kautta myös ruokaa

Vaivaudutko enää vaatekauppaan? Ruotsalaiset ketjut heräsivät liian myöhään verkkokaupan nousuun

Algoritmit mullistavat verkkokaupan – ne tietävät jo nyt mitä juuri sinä aiot ostaa ensi viikolla

Verkko-ostosten suosio näkyy Postissa – Kiinasta tilattuja lähetyksiä voi joutua odottamaan yli joulun

Posti puolitti pakettien säilytysajan kahdesta viikosta viikkoon – joulupakettien noutajalle voi tulla kiire